คณะกรรมการตรวจสอบธนาคารกรุงไทย จำกัด (มหาชน) ประกอบด้วยกรรมการอิสระผู้ทรงคุณวุฒิ
จำนวน 3 ท่าน มีรายนามดังต่อไปนี้

1. นายจุลสิงห์ วสันตสิงห์ ประธานกรรมการตรวจสอบ

2. นายนนทิกร กาญจนะจิตรา กรรมการตรวจสอบ

3. นายประเสริฐ บุญสัมพันธ์ กรรมการตรวจสอบ

โดยมีนางสาวพรรณิภา อภิชาตบุตร รองกรรมการผู้จัดการใหญ่ ผู้บริหารสายงาน
สายงานตรวจสอบภายใน ทำหน้าที่เป็นเลขานุการคณะกรรมการตรวจสอบ

คณะกรรมการตรวจสอบปฏิบัติหน้าที่ตามขอบเขต
ความรับผิดชอบที่ระบุไว้ในกฎบัตรของคณะกรรมการตรวจสอบที่ได้รับมอบหมายจากคณะกรรมการธนาคาร
ซึ่งสอดคล้องกับข้อกำหนดของตลาดหลักทรัพย์แห่งประเทศไทยและระเบียบกระทรวงการคลัง ทั้งนี้
ในระหว่างปี 2555 คณะกรรมการตรวจสอบมีการประชุมทั้งสิ้น 14 ครั้ง เพื่อพิจารณาเรื่องต่าง ๆ
โดยหารือร่วมกับฝ่ายจัดการ ผู้บริหารระดับสูง และผู้สอบบัญชีในวาระที่เกี่ยวข้อง
มีการรายงานผลการดำเนินงานต่อคณะกรรมการธนาคารเป็นประจำทุกเดือน สรุปสาระสำคัญได้ดังนี้

การสอบทานงบการเงิน

สอบทานผลประกอบการของธนาคารเป็นรายเดือน สอบทานงบการเงินรายไตรมาส รายงวดบัญชี
และประจำปีร่วมกับผู้สอบบัญชี และผู้บริหารฝ่ายการบัญชี มีการหารือกับผู้สอบบัญชีอย่างสม่ำเสมอ
ในเรื่องความถูกต้องของงบการเงิน การปรับปรุงรายการบัญชีที่สำคัญ ซึ่งมีผลกระทบต่องบการเงิน
เพื่อให้มั่นใจว่าระบบบัญชี และรายงานทางการเงิน จัดทำขึ้นตามหลักการบัญชีที่รับรองทั่วไป
มีการเปิดเผยข้อมูลอย่างเพียงพอ ครบถ้วน และเชื่อถือได้

การสอบทานรายการที่เกี่ยวโยงกันหรืออาจมีความขัดแย้งทางผลประโยชน์

สอบทานรายการระหว่างกันของธนาคารกับบริษัทย่อย รวมทั้งรายการที่เกี่ยวโยงกัน
หรือรายการที่อาจเกิดความขัดแย้งทางผลประโยชน์
เพื่อให้มั่นใจว่าเป็นไปตามเงื่อนไขทางธุรกิจปกติ พร้อมทั้งเปิดเผยข้อมูลเพื่อให้เกิดความโปร่งใส
และไม่มีรายการที่กระทบต่อธนาคารอย่างมีนัยสำคัญ

การสอบทานการบริหารความเสี่ยง

สอบทานการบริหารความเสี่ยงของธนาคาร และกลุ่มธุรกิจทางการเงิน
ตลอดจนติดตามผลการบริหารความเสี่ยง โดยประชุมร่วมกับผู้บริหาร สายงานบริหารความเสี่ยง
เพื่อให้มั่นใจว่าการบริหารความเสี่ยงของธนาคารด้านต่าง ๆ มีความเหมาะสม มีประสิทธิภาพ
และความเสี่ยงอยู่ในระดับที่ยอมรับได้

การสอบทานประสิทธิผลของระบบการควบคุมภายใน

สอบทานรายงานการประเมินผลการควบคุมภายใน ตามระเบียบคณะกรรมการตรวจเงินแผ่นดิน
รวมทั้งติดตามการจัดทำระบบการควบคุมภายในและการจัดทำแบบประเมินการควบคุมภายในด้วยตนเอง
เพื่อให้มั่นใจว่าระบบการควบคุมภายในของธนาคารมีความเหมาะสมเพียงพอ

การสอบทานการปฏิบัติตามกฎเกณฑ์

สอบทานการปฏิบัติตามกฎเกณฑ์ร่วมกับฝ่ายจัดการอย่างสม่ำเสมอ
เพื่อให้มั่นใจว่าธนาคารได้ปฏิบัติถูกต้องตามกฎหมาย ข้อกำหนดขององค์กรกำกับดูแล
และตามระเบียบปฏิบัติงานของธนาคาร

การกำกับดูแลงานตรวจสอบภายใน

อนุมัติการสอบทานกฎบัตรของสายงานตรวจสอบภายใน
เพื่อพิจารณาความเหมาะสมของหน้าที่ความรับผิดชอบ ขอบเขตการปฏิบัติงาน สิทธิ
และความเป็นอิสระในการปฏิบัติหน้าที่ อนุมัติแผนกลยุทธ์สายงานตรวจสอบภายใน
แผนการตรวจสอบระยะยาว 3 ปี และแผนการตรวจสอบประจำปี
พิจารณาให้ความเห็นชอบงบประมาณประจำปีของสายงานตรวจสอบภายใน แผนการบริหารบุคลากร
การประเมินความเพียงพอของทรัพยากร
การปรับปรุงคู่มือการปฏิบัติงานของสายงานตรวจสอบภายใน
ตลอดจนมีการติดตามความคืบหน้าการปฏิบัติงานให้เป็นไปตามแผนการตรวจสอบที่ได้รับอนุมัติ

การรักษาคุณภาพของคณะกรรมการตรวจสอบ

มีการทบทวนและปรับปรุงกฎบัตรคณะกรรมการตรวจสอบ
รวมทั้งมีการประเมินตนเองเป็นรายบุคคลตามแนวทางการปฏิบัติที่ดี
ของสำนักงานคณะกรรมการนโยบายรัฐวิสาหกิจ กระทรวงการคลัง
เพื่อให้มั่นใจว่าการปฏิบัติงานของคณะกรรมการตรวจสอบมีประสิทธิภาพ และบรรลุวัตถุประสงค์
ตามที่กำหนดไว้ในกฎบัตรคณะกรรมการตรวจสอบ

ผู้สอบบัญชี

พิจารณาเสนอแต่งตั้ง
และเสนอค่าตอบแทนผู้สอบบัญชีต่อคณะกรรมการธนาคารเพื่อขออนุมัติต่อที่ประชุมผู้ถือหุ้น

คณะกรรมการตรวจสอบได้ปฏิบัติหน้าที่ด้วยความรอบคอบ มีความเป็นอิสระ
แสดงความเห็นอย่างตรงไปตรงมา มีความโปร่งใส ตรวจสอบได้ ตามหลักบรรษัทภิบาลที่ดี
คณะกรรมการตรวจสอบเชื่อมั่นว่า งบการเงินของธนาคาร และการเปิดเผยข้อมูล
มีความครบถ้วนเชื่อถือได้ สอดคล้องกับมาตรฐานบัญชีและหลักการบัญชีที่รับรองทั่วไป
การบริหารความเสี่ยงและระบบการควบคุมภายในมีประสิทธิผลและเหมาะสมเพียงพอ
การตรวจสอบภายใน มีความเป็นอิสระ ครอบคลุมกระบวนการปฏิบัติงานที่มีความเสี่ยงสูง
และมีกระบวนการตรวจสอบที่สอดคล้องกับมาตรฐานงานตรวจสอบ
ตลอดจนมีการกำกับดูแลการปฏิบัติงานให้ถูกต้องตามกฎหมายหรือกฎเกณฑ์ได้อย่างเหมาะสม
สอดคล้องกับสภาพแวดล้อมการดำเนินธุรกิจปัจจุบัน

นายจุลสิงห์ วสันตสิงห์

(นายจุลสิงห์ วสันตสิงห์)

ประธานกรรมการตรวจสอบ

14 มกราคม 2556